《哀诗录寄富溪朱孝子且以自哀吾母云》
元代·邓雅

吾母久已殁，汝母亦不存。哀哉不有母，何由生我身。

幼小俱失怙，丧乱家益贫。衣食仰慈母，教育乃成人。

母殁身独在，再见嗟无因。慈乌未返哺，哀鸣夜达晨。

呼天杳不闻，痛恨何由伸。母德实深厚，至哉比坤元。

报答恐无地，扬立当显亲。曾参有明训，与子书诸绅。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。